Дэтхэнэ щIыпIэр нэхъ къезэгърэ?
Лениным и цIэр зезыхьэ проспектымрэ Балъкъэр уэрамымрэ я ижьырабгъу (ущехкIэ) плIанэпэрщ Мэлбахъуэ Тимборэ и фэеплъыр щагъэувыну къыхаха щIыпIэр. Си щхьэкIэ абы арэзы сытехъуэркъым. Адыгэ лъэпкъым и къуэ нэхъыфIхэм ящыщ а цIыху щэджащэм, щIыхь зыпылъ лэжьыгъэ зэхуэмыдэхэр пылъхьэншэу зэфIэзыхам и фэеплъыр бгъэувыну нэхъ къыщезэгъ щIыпIэ зыбжанэ ди къалэм иIэщ.
Ар нэхъ къыщезэгъ япэ щIыпIэу къызолъытэ Мэлбахъуэм и цIэр зезыхьэ Лъэпкъ библиотекэм и гупэр, фэеплъыр Нэгумэ Шорэ и цIэр зезыхьэ уэрамым хуэплъэу. ЕтIуанэ щIыпIэр Мэлбахъуэм и цIэр зезыхьэ уэрамым и пэщIэдзэрщ, иджы танк абрагъуэр здэщыт утырщ (танкыр ебгъэкIуэтэкI хъунущ). Ещанэу къэбгъэлъагъуэ хъунущ КъБР-м и Правительствэм и Унэм и ипщэрабгъу щIыпIэр, фэеплъым и гупэр проспектымкIэ гъэзауэ.
Мэлбахъуэм и фэеплъыр щыбгъэув хъуну нэгъуэщI щIыпIэхэри щыIэщ, дауи. Псалъэм папщIэ, Тимборэ иужьрей илъэсхэм щыпсэуа унэм къыбгъурыт хадэ цIыкIум и ипщэ ихьэпIэр, фэеплъым и гупэр къэблэмкIэ гъэзауэ.
КъызэрысфIэщIымкIэ, Мэлбахъуэм и фэеплъыр щагъэувыну нэхъ къозэгъ мы къэзгъэлъэгъуа дэтхэнэ зы щIыпIэри, ар щагъэувыну яубзыхуам нэхърэ.
Гу лъытапхъэщ фэеплъыр гъэувынри кIыхьлIыхь зэрыхъуам — Мэлбахъуэ Тимборэ дунейм зэрехыжрэ илъэс 22-рэ мэхъу.
ЕРЖЫБ Аслъэн,
щIэныгъэлI-методист, Дагъыстэн республикэм и школым щIыхь зиIэ и егъэджакIуэ.
